CELEX: 32022D0848
Language: hu
Date: 2022-05-30 00:00:00
Title: A Tanács (KKBP) 2022/848 határozata (2022. május 30.) a fegyverkivitel hatékony ellenőrzésének előmozdításáról szóló (KKBP) 2020/1464 határozat módosításáról

2022.5.31.   
               
               
                  HU
               
               
                  Az Európai Unió Hivatalos Lapja
               
               
                  L 148/50
               
            
         A TANÁCS (KKBP) 2022/848 HATÁROZATA
         (2022. május 30.)
         a fegyverkivitel hatékony ellenőrzésének előmozdításáról szóló (KKBP) 2020/1464 határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére és 31. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2020. október 12-én elfogadta a (KKBP) 2020/1464 határozatot (1).
                  
               
                     (2)
                  
                  
                     A (KKBP) 2020/1464 határozat úgy rendelkezik, hogy az 1. cikkében említett tevékenységeket a 3. cikk (3) bekezdésében említett finanszírozási megállapodás megkötését követő 24 hónapon belül kell végrehajtani.
                  
               
                     (3)
                  
                  
                     A Bundesamt für Wirtschaft und Ausfuhrkontrolle (BAFA) – végrehajtó ügynökségi minőségében – 2022. február 9-én felhatalmazást kért az Uniótól arra, hogy a Covid19-világjárvány okozta, továbbra is tartó válságból eredő kihívások miatt 36 hónapra, azaz 2023. november 30-ig meghosszabbíthassa a (KKBP) 2020/1464 határozat végrehajtására rendelkezésre álló időszakot.
                  
               
                     (4)
                  
                  
                     A BAFA továbbá azt kéri, hogy rendezzenek egy további konferenciát a fejlett exportellenőrzési rendszerrel rendelkező partnerországok számára, továbbá kerüljön sor egy további félidős értékelő rendezvényre.
                  
               
                     (5)
                  
                  
                     A (KKBP) 2020/1464 határozat 1. cikkében említett tevékenységek – köztük az e tanácsi határozat révén hozzáadott két további tevékenység – végrehajtása a pénzügyi forrásokat érintő következmények nélkül folytatható 2023. november 30-ig.
                  
               
                     (6)
                  
                  
                     A (KKBP) 2020/1464 határozat 5. cikkét, valamint az említett határozat mellékletének 5.2.5., 5.2.6. alszakaszát és 10. szakaszát ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A (KKBP) 2020/1464 határozat a következőképpen módosul:
            
                        1.
                     
                     
                        Az 5. cikk helyébe a következő szöveg lép:
                        
                           „5. cikk
                           Ez a határozat az elfogadásának napján lép hatályba és 2023. november 30-án hatályát veszti.”
                        
                     
                  
                        2.
                     
                     
                        A melléklet a következőképpen módosul:
                        
                                    a)
                                 
                                 
                                    az 5.2.5. alszakasz szövegének helyébe a következő szöveg lép:
                                    
                                                „5.2.5
                                             
                                             
                                                Konferencia a fejlett exportellenőrzési rendszerrel rendelkező partnerországok számára
                                                A projekt két, külön-külön legfeljebb kétnapos brüsszeli konferencia formájában valósul meg. Mindkét konferencia az uniós szakértők és a fejlett exportellenőrzési rendszerrel rendelkező kedvezményezett országok (szakpolitikai, engedélyezési és végrehajtási területen tevékenykedő) magas rangú képviselői közötti, magas szintű megbeszélések számára biztosít fórumot.
                                                A részt vevő kedvezményezett országoknak mindkét konferencián alkalmuk nyílik arra, hogy
                                                
                                                            a)
                                                         
                                                         
                                                            tájékoztatást kapjanak a fegyverkereskedelemmel kapcsolatos legújabb fejleményekről (pl. aktuális beszerzési csatornák, az új technológiák hatása és biztonságpolitikai vonatkozású kérdések, így például hibrid fenyegetések); valamint
                                                         
                                                      
                                                            b)
                                                         
                                                         
                                                            egyeztetést és véleménycserét folytassanak arról, hogy a fegyverkereskedelem ellenőrzését érintő újabb változások és fejlesztések miként építhetők be saját nemzeti exportellenőrzési rendszerükbe.”,
                                                         
                                                      
                                          
                              
                                    b)
                                 
                                 
                                    az 5.2.6. alszakasz szövegének helyébe a következő szöveg lép:
                                    
                                                „5.2.6
                                             
                                             
                                                Értékelő rendezvények
                                                Az e határozat szerinti tevékenységek hatásának értékelése és áttekintése érdekében három (két félidős és egy végső) értékelő rendezvényt fognak szervezni Brüsszelben, ideális esetben valamely rendes COARM üléssel párhuzamosan.
                                                A két félidős értékelő rendezvény szakmai találkozó formájában valósul meg a tagállamok részvételével. A szakmai találkozók legfeljebb egy napig tarthatnak.
                                                A végső értékelő rendezvény egy Brüsszelben tartandó rendezvény formájában valósul meg a kedvezményezett országok és a tagállamok részvételével. A végső értékelő rendezvényre minden kedvezményezett ország legfeljebb két képviselője (megfelelő kormányzati tisztviselők) kap meghívást.”;
                                             
                                          
                              
                                    c)
                                 
                                 
                                    a 10. szakasz szövegének helyébe a következő szöveg lép:
                                    
                                                „10.
                                             
                                             
                                                Időtartam
                                                A projekt 2023. november 30-án ér véget.”
                                             
                                          
                              
                  
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2022. május 30-án.
            
               
                  a Tanács részéről
               
               
                  az elnök
               
               C. COLONNA
            
         
         
            (1)  A Tanács (KKBP) 2020/1464 határozata (2020. október 12.) a fegyverkivitel hatékony ellenőrzésének előmozdításáról ( (HL L 335., 2020.10.13., 3. o.).